รัฐบาลไทย-ข่าวทำเนียบรัฐบาล-กระทรวงแรงงาน ย้ำ ต่างด้าวตามมติ ครม. 29 ธ.ค.63 ทำงานได้ทุกงานยกเว้น 40 งานห้าม
วันเสาร์ที่ 13 มีนาคม 2564
กระทรวงแรงงาน ย้ํา ต่างด้าวตามมติ ครม. 29 ธ.ค.63 ทํางานได้ทุกงานยกเว้น 40 งานห้าม
รมว.แรงงาน แจงซ้ํา แรงงานต่างด้าว 3 สัญชาติในประกาศกระทรวงแรงงาน ตามมติครม.วันที่ 29 ธ.ค.63 เมื่อดําเนินการขอใบอนุญาตทํางานและขออยู่ในราชอาณาจักรตามขั้นตอนในประกาศกระทรวงมหาดไทยและประกาศกระทรวงแรงงานแล้ว
สามารถทํางานที่ไม่ใช่งานห้ามคนต่างด้าวทําได้เช่นเดียวกับแรงงานต่างด้าวที่เข้ามาทํางานตาม MoU
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยว่า รัฐบาลภายใต้การนําของพล.อ.ประยุทธ์ จันทร์โอชา นายกรัฐมนตรี ให้ความสําคัญกับการบริหารจัดการแรงงานต่างด้าว
สัญชาติกัมพูชา ลาว และเมียนมา ภายใต้สถานการณ์การแพร่ระบาดของโรคโควิด – 19 เป็นอย่างยิ่ง ด้วยเป็นแรงงานสําคัญในการขับเคลื่อนด้านการผลิต การเกษตร และการบริการในหลายภาคส่วน ดังนั้นเพื่อหลีกเลี่ยงปัญหาขาดแคลนแรงงาน พร้อมจํากัดการแพร่ระบาดของโรคโควิด-19 ตามมาตรการป้องกันและควบคุมโรคของศบค. โดยไม่ทิ้งหลักสิทธิมนุษยชน กระทรวงแรงงานจึงมีบทบาทสําคัญ ในการตรวจสอบ ควบคุม และบริหารจัดการแรงงานต่างด้าวที่เข้ามาทํางานในประเทศไทย ให้ปฏิบัติตามกฎหมายได้ถูกต้อง
“ประกาศกระทรวงแรงงาน เรื่อง การอนุญาตให้คนต่างด้าวทํางานในราชอาณาจักรเป็นการเฉพาะ สําหรับคนต่างด้าวสัญชาติกัมพูชา ลาว และเมียนมา ภายใต้สถานการณ์การแพร่ระบาด
ของโรคติดเชื้อไวรัสโคโรนา 2019 ตามมติคณะรัฐมนตรีเมื่อวันที่ 26 มกราคม 2564 กําหนดไว้ชัดเจนว่าให้คนต่างด้าวซึ่งได้รับอนุญาตให้ทํางานตามประกาศฉบับนี้มีสิทธิทํางาน
กับนายจ้างได้ทุกประเภทงานที่ไม่ได้เป็นงานที่ห้ามคนต่างด้าวทําตามประกาศกระทรวงแรงงาน เรื่อง กําหนดงานที่ห้ามคนต่างด้าวทํา เช่นเดียวกับคนต่างด้าวซึ่งได้รับอนุญาตให้เข้ามาทํางาน
ในราชอาณาจักรตามกฎหมายว่าด้วยคนเข้าเมืองภายใต้บันทึกความตกลง หรือบันทึกความเข้าใจที่รัฐบาลไทยทําไว้กับรัฐบาลต่างประเทศ (MoU) และในกรณีที่ทํางานกรรมกรหรือ
งานขายของหน้าร้านก็ให้เป็นไปตามประกาศกรมการจัดหางาน เรื่อง เงื่อนไขการรับคนต่างด้าวเข้าทํางานกรรมกรและงานขายของหน้าร้านกับนายจ้าง และหากคนต่างด้าวออกจากงาน
จะต้องทํางานกับนายจ้างใหม่ภายใน 30 วันนับแต่วันที่เลิกทํางานกับนายจ้างเดิม” รัฐมนตรีว่าการกระทรวงแรงงาน กล่าว
ด้านนายสุชาติ พรชัยวิเศษกุล อธิบดีกรมการจัดหางาน กล่าวว่า ประกาศกระทรวงแรงงาน เรื่อง กําหนดงานที่ห้ามคนต่างด้าวทํา มีจํานวนรวม 40 งาน เป็นงานห้ามคนต่างด้าวทําเด็ดขาด 27 งาน และงานที่ให้คนต่างด้าวทําได้โดยมีเงื่อนไข 13 งาน โดยแบ่งงานออกเป็น 4 บัญชี บัญชีที่ 1 งานที่ห้ามคนต่างด้าวทําโดยเด็ดขาด จํานวน 27 งาน ได้แก่ 1.งานแกะสลักไม้ 2.งานขับขี่ยานยนต์ ยกเว้นงานขับรถยก (Forklift) 3.งานขายทอดตลาด 4.งานเจียระไนเพชร/พลอย 5.งานตัดผม/เสริมสวย 6.งานทอผ้าด้วยมือ 7.งานทอเสื่อ หรืองานทําเครื่องใช้ด้วยกก หวาย ฟาง ไม้ไผ่ ขนไก่ เส้นใย ฯลฯ 8.งานทํากระดาษสาด้วยมือ 9.งานทําเครื่องเขิน 10.งานทําเครื่องดนตรีไทย 11.งานทําเครื่องถม 12.งานทําเครื่องทอง/เงิน/นาก 13.งานทําเครื่องลงหิน 14.งานทําตุ๊กตาไทย 15.งานทําบาตร 16.งานทําผ้าไหมด้วยมือ 17.งานทําพระพุทธรูป 18.ทําร่มกระดาษ/ผ้า 19.งานนายหน้า/ตัวแทน 20.งานนวดไทย 21.งานมวนบุหรี่ 22.งานมัคคุเทศก์ 23.งานเร่ขายสินค้า 24.งานเรียงอักษร 25.งานสาวบิดเกลียวไหม 26.งานเลขานุการ และ27.งานบริการทางกฎหมาย
บัญชีที่ 2 งานที่ห้ามคนต่างด้าวทําโดยมีเงื่อนไขให้คนต่างด้าวทํางานได้ตามข้อตกลงระหว่างประเทศหรือพันธกรณีที่ประเทศไทยมีความผูกพันภายใต้บทบัญญัติของกฎหมาย จํานวน 3 งาน ซึ่งต้องเป็นคนต่างด้าวของประเทศที่มีข้อตกลงกับประเทศไทยเท่านั้น จึงจะสามารถทําได้ 3 อาชีพ ได้แก่ วิชาชีพบัญชี วิชาชีพวิศวกรรม วิชาชีพสถาปัตยกรรม
บัญชี 3 งานที่ห้ามคนต่างด้าวทําโดยมีเงื่อนไขให้คนต่างด้าวทํางานฝีมือหรือกึ่งฝีมือนั้นได้ก็แต่เฉพาะงานที่มีนายจ้าง จํานวน 8 งาน ได้แก่ 1.งานกสิกรรม 2.งานช่างก่ออิฐ/ช่างไม้/ช่างก่อสร้างอาคาร 3.งานทําที่นอน 4.งานทํามีด 5.งานทํารองเท้า 6.งานทําหมวก 7.งานประดิษฐ์เครื่องแต่งกาย 8.งานปั้นเครื่องดินเผา
บัญชีที่ 4 งานที่ห้ามคนต่างด้าวทําโดยมีเงื่อนไขให้คนต่างด้าวทํางานนั้นได้ก็แต่เฉพาะงานที่มีนายจ้างและได้รับอนุญาตให้เข้ามาในราชอาณาจักรตามกฎหมายว่าด้วยคนเข้าเมืองภายใต้บันทึกข้อตกลงหรือบันทึกความเข้าใจที่รัฐบาลไทยทําไว้กับรัฐบาลต่างประเทศ (MoU) จํานวน 2 งาน ได้แก่ งานกรรมกร และงานขายของหน้าร้าน
“ ขอให้นายจ้าง/สถานประกอบการ และคนต่างด้าวปฏิบัติตามกฎหมายอย่างเคร่งครัด หากตรวจพบการฝ่าฝืนกฎหมาย นายจ้างที่จ้างคนต่างด้าวโดยไม่มีใบอนุญาตทํางาน
หรือให้คนต่างด้าวทํางานนอกเหนือจากที่มีสิทธิจะทําได้ มีโทษปรับตั้งแต่ 10,000-100,000 บาทต่อคนต่างด้าวที่จ้างหนึ่งคน หากกระทําผิดซ้ําต้องมีโทษจําคุกไม่เกิน 1 ปี หรือปรับตั้งแต่ 50,000 – 200,000 บาท หรือทั้งจําทั้งปรับ และห้ามจ้างคนต่างด้าวทํางานเป็นเวลา 3 ปี และคนต่างด้าวที่ทํางานโดยไม่มีใบอนุญาตทํางานหรือทํางานนอกเหนือจากที่มีสิทธิจะทําได้ จะมีโทษปรับตั้งแต่ 5,000 – 50,000 บาท และถูกผลักดันส่งกลับ ” อธิบดีกรมการจัดหางาน กล่าวเพิ่มเติม
สําหรับนายจ้าง/สถานประกอบการ และคนต่างด้าวสัญชาติกัมพูชา ลาว และเมียนมา สามารถสอบถามรายละเอียดเพิ่มเติม ได้ที่สํานักงานจัดหางานจังหวัด สํานักงานจัดหางานกรุงเทพมหานครพื้นที่ 1 – 10 หรือที่ไลน์ @Service_Workpermit และสายด่วนกระทรวงแรงงาน โทร.1506 กด 2 กรมการจัดหางาน หรือสายด่วนกรมการจัดหางาน โทร.1694 ซึ่งมีการจัดล่ามในภาษากัมพูชา เมียนมา และอังกฤษ ให้บริการข้อมูลข่าวสาร และแนะนําวิธีการดําเนินการ